钦定古今图书集成/明伦汇编/闺媛典/第151卷 > 谢𤩽妻周氏
## 钦定古今图书集成/明伦汇编/闺媛典/第151卷 > 谢𤩽妻周氏

按《宁波府志》：“周氏，名应禄，鄞人。幼端淑，通《孝经》《女诫》
诸书，适同邑谢𤩽。一日，𤩽论曹令女事曰：‘令女金石
为心，流芳千古，汝能之乎’？周曰：‘彼亦人耳，何为不能’？
久之，𤩽客死会稽，周闻讣痛绝，时年二十六。子表方
三岁，即脱簪珥，倩人归夫骨以葬，而预穿己穴祔焉。
子萦病哮日甚，氏昕夕祝曰：‘天如不绝，谢氏幸全吾
儿’。”忽夜梦神人语曰：“汝儿明年上元，疾当愈。”已而果
然。岁时祭祀，未尝不涕泣。既罢，不食终日。抚诸孙汝
仪等慈而且严，《孝经》诸书悉皆口授。年七十五，汝仪
举进士，县令蒋福陵请旌其门。